San Domenego

**Domenego** (o *Domennego*) **de Guzmán**, santo, fondatô de l'Orde di fræ predicatoî, patrono di astronnomi, se festezza l'8 de agosto.

## Vìtta
O nascette o 24 zugno 1170 da-i nobili Feliçe de Guzmán e Zana de Aza, in Caleruega (vegia Castiggia), e o fu o minô de trei fræ. A nascita do Domenego a fu precedua da 'na vixon da moæ, a-a quæ parse de dovei apartoî un can, che co' ina fraxella açeiza o metteiva fœugo into mondo, e a-a mamma ghe parse vedde una stella sorvi-a fronte de lê, dementre ch'o l'ea portao a-o battezzo. A 7 anni o fu afiao in educaçion a l'arçipræve de Gumiel de Izán so barba, a 15 o començò a frequentâ e çellebre scœue de Palencia. 

L'ea stæto poco avanti stabilio a vitta comuña segondo a reggola de Sant'Aostin into capittolo da cattedrâ de Osma, dove l'ea vesco don Diego de Acevedo. Ordinao sacerdote, o Domenego o fu membro de quello capitolo de canonneghi regolæ, e fito o ne fu nominao sottopriô. A don Diego fu afidao into 1203 'na delicâ miscion da l'Arfonso IX re de Castiggia, ch'o voeiva maiâ so figgio Ferdinando à 'na prinçipessa reâ de Danemarca. O Diego o partì e o condusse con lê o Domenego, ma seppan pe via chi-a prinçipessa acordâ a l'ea morta. O passaggio pi-a Lenguadoca o rivelò a-i doi viagiatoî i tristi effetti che l'erexia di Arbixeixi a produxeiva inte quelle regioin.

Li o Domenego o ghe vidde un campo d'açion pe lê, e o ghe travagiò con ardô incredibile, daprimma insemme co-o vesco, dapœu da solo, essendo questo tornao a-a so sede. Sciben che no ghe manchesse di agiutti, comme in Toloza da-o conte de Montfort, e da-o Forco, za alegro trovadô, da pœu monnego çisterçense e infin vesco de Toloza, pù i nemixi ean forti e paivan invinçibili. L'erexia arbixeize a l'aiva trovao ottimo teren presso e donne; e pe controbatte a peigoza propaganda o Domenego o l'arecugette sotta boña ghia in gio a-o santoaio de S. M. de Prouille e zoenette, specce nobbile, molte de quæ se consacron a Cristo. Coscì sorzette un primmo convento de sœu domenegañe, che professon a regola de S. Aostin. Into mæximo tempo di ommi valenti inte lettie e inte sciençe, e fornii de sollida pietæ, s'unin a-o Domenego; Peo Cellan o fu o primmo, e o ghe donò a so caza in Toloza. 

Ma o Domenego o se sentiva atræto verso Romma. Sei votte o varcò i Arpe. Un primmo viægio o-o feççe con Diego a Romma presso Innoçençio III, ch'o conobbe e o l'incoragì a so œuvia inta Lenguadoca. Un segondo viægio o-o compì co-o vesco Forco, ch'o gh'anò pe-o Conçillio Lateranense. O Domenego o parlò a-o pappa Innoçençio e o l'ótègne da lê di favoî pi-a caza de Prouille; ma pi-a fondaçion de 'n nœuvo orde de religioxi o no l'ótègne pi aloa l'assenso. Tuttavia çelesti segni riferii da-i storreghi, fra i quæ l'avei o pappa visto o Lateran cazente ch'o vegniva sorezuo da-o Domenego, indussan Innoçençio à acordâ a-i nœuvi religioxi un periodo d'esperimento; fratanto lê mæximo o ghe dette o nomme de "fræ pricoei". A questo segondo viægio assegna i storrichi l'incontro do Domenego con S. Françesco d'Ascixi. 

Un terço viægio o fu presso Onoio III, ch'o l'aprovò o nœuvo orde o 22 dexembre 1216. Fu questo pappa ch'a-o Domenego o dette l'ófiççio de "meistro do sacro palaççio", ocupao scin à ancœu delongo da 'n religiozo domenegan. O nœuvo orde o se stabilì in Romma primma à San Scisto, dapœu à Santa Saviña vexin a-o palaççio do pappa (Savelli), e a S. Scisto fu averto a primma comunitæ de monneghe sotta a guidda d'arcuñe sœu vegnue da Prouille. Intanto l'orde o s'estendeiva grandemente in França, Spagna e Germannia; l'Itallia, doppo o convento de Bologna fondao into 1218, a l'ebbe de case di domeneghen inte tutte e çitæ che possedeivan di universcitæ ò ean centri fiorenti de studdi. Inti capittoli generali, di quæ i primmi doi, into 1220 e into 1221, fun tegnui a Bologna, fu dæto a-i conventi, che za viveivan sotta a regola de S. Aostin adotâ fin da prinçippio, de nœuve norme ò "constituçioin", e stabilio di oservançe pe-i studdi e a regolâ discipriña vixente ancon a-i giorni nostri.

O Domenego o moì in Bologna, apeña çinquantenne, o 6 agosto 1221; a so tomba, inta gexa de S. Domenego in dita çitæ, a l'è un di tezoi ciu belli de l'arte italiaña. O fu elevao a-i onoi di artæ in Rieti da-o Grigœu IX, o 3 luggio do 1234. A S. Domenego se deve l'instituçion do Rozaio.

### Nòtta
Into 1963, *[[Soeur Sourire]]*, a cantante monega domenegaña belga, a razonse o primmo posto da *hit parade* di Stati Unii co-a cançon "Dominique", sciu san Domenego.

## Âtri progètti

Categorîa:Santi
Categorîa:Biografìe